## TRAM d’Alacant aplicarà nous horaris entre Alacant i el Campello este mes de febrer

*** Per a fer efectiva esta millora, FGV incorpora nou maquinistes que permetran oferir servici cada 15 minuts en la línia 3, enfront dels 30 actuals
* El nou gràfic acordat amb la representació sindical incorpora també millores en les línies 1, 2, 4 i 5 a partir de la tercera setmana**

Ferrocarrils de la Generalitat Valenciana (FGV) té previst aplicar, la tercera setmana del mes de febrer, entre el dilluns 17 i el diumenge 23, un nou horari de servici que permetrà millorar les freqüències de pas de la connexió Luceros-El Campello i que afecta les línies 1 i 3.

D’esta manera, després de l’acord a què s’ha arribat amb la representació sindical i la incorporació de nou maquinistes, s’oferirà servici cada 15 minuts amb un nou horari més d’acord amb les necessitats i demandes actuals dels usuaris, enfront dels que es presten actualment cada 30 minuts.

Esta millora és possible també gràcies a la instal·lació del nou escapament ferroviari de Luceros, que permet augmentar el nombre de trens en circulació i en el qual s’ha invertit, per part d’FGV, prop d’un milió d’euros.

**Altres millores del servici**

A més, tots els dies es millora l’oferta en les línies 4 i 1, de manera que l’últim tren des de Plaza La Coruña arribarà a Luceros i l’últim tren amb eixida de Benidorm fins al Campello, fins ara un comboi buit de retirada, serà de viatgers.

Els dissabtes, diumenges i festius, la línia 3 al final del servici des del Campello a Luceros tindrà el mateix servici que un dia laborable (dos trens més que actualment).

En la línia 2 (Luceros-Sant Vicent del Raspeig), en dissabtes, diumenges i festius, la primera eixida des de Luceros s’avança 15 minuts (6:24 hores en comptes de 6:38 hores, amb freqüència de 30 minuts fins a les 7:24 hores).

A l’inici del servici en la línia 5 (Porta del Mar-Plaza La Coruña), els dos primers combois circulen com a tramvies de viatgers i els dos últims també circulen com a unitats de viatgers entre Porta del Mar i el Campello.

Per a més informació sobre els servicis, els usuaris poden consultar els horaris de pas, a més de les estacions i parades, en el telèfon d’informació d’atenció al client (900 72 04 72), així com en la [pàgina web del TRAM](https://www.tramalacant.es/), l’app oficial i Navilens Go.

Fecha: 04/02/2025